Imtella' Settembru 6, 2021 - Aġġornata 6 Ta' Settembru, 2021 7:43pm Rapport: Mario Micallef Filmat: CVC Media Iċ-Ċittadella hi ġawhra ta' Għawdex kunsidrata minn ħafna bħala eżempju ta' kif siti bħal dawn għandhom jinżammu. Għal sena oħra, iċ-Ċittadella għadha kemm ingħatat it-Traveller's Choice Award minn Trip Advisor. Premju bħal dan ma jiġix mix-xejn. Fost oħrajn hu frott ħidmet grupp ta' ħaddiema tal-Gvern li sajf u xitwa huma dedikati għal hawnhekk. Għaddew ħames snin mill-inawgurazzjoni tar-restawr tal-fortifikazzjonijiet taċ-Ċittadella u dawra f'dan is-sit frekwentat minn eluf – min għal ħaġa u min għal oħra – turik li l-post ma tħalliex għal riħu kif spjega lil Television Malta John Xuereb li jmexxi d-Direttorat tal-Wirt Kulturali f'Għawdex. "Iċ-Ċittadella hi amministrata mill-Ministeru għal Għawdex, proprjament mid-Direttorat għall-Wirt Kulturali li hu l-kustodju tagħha. Dan ifisser li kull manutenzjoni, restawr, tindif, illuminazzjoni, sigurtà u l-bqija, dan kollu jsir mill-ħaddiema tal-Ministeru għal Għawdex." Huma dawn il-ħaddiema li bis-sengħa u l-mestjier tagħhom jżommu d-dehra taċ-Ċittaddella kif inhi; fosthom xabbaturi li jieħdu ħsieb il-ħitan tal-fortifikazzjonijiet. "Nagħmlu xogħol ta' tikħil fejn hemm fili qegħdin jiddeterjoraw, induruhom, naqtgħu ħaxix, u nagħmlu wkoll manutenzjoni fuq ix-xibka tan-naħa tat-tramuntana u l-Majjistral fejn hemm xibka li żżomm il-blat biex ma jaqtax u rinforz tal-blat" spjega x-xabbatur Mark Bajada. Grupp ieħor ta' ħaddiema huma mpenjati f'xogħol manwali. Charles Cassar, Senior Foreman qal "għandek tat-tindif, dan irid isir kuljum, xemx, xita, ruiħ, kuljum. Għandek taż-żebgħa, għandna dawn il-ħafna kanċelli rridu nduruhom ta' sikwit minħabba l-elementi. Meta mbagħad ikunu temp ħażin li ma tistax tħadem barra, nagħmlu xogħol ġewwa u ma ninsewx li hawnhekk hawn kilometru jdur u rridu noqogħdu warajh is-sena kollha" Id-Direttur tad-Direttorat tal-Kultura spjega li din il-ħidma ssir f'kuntatt mill-qrib ma' persuni u entitajiet li għandhom interess fiċ-Ċittadella. "Dawn huma diversi, fosthom il-Katidral, il-qassisin, il-parruċċani, il-qorti u l-ħaddiema ta' ġo fih, il-Heritage Malta l-uffiċini u l-mużewijiet tagħhom, il-ħwieenet u r-residenti." Iċ-Ċittadella hi d-dar ta' żewġ familji. Il-Malti u t-turist għandu diversi siti storiċi li jista' jżur: miċ-ċentru ta' interpretazzjoni li jinsab fuq barra – f'dak li kien il-ġibjun tal-ilma mibni fil-foss mill-Ingliżi; għall-Katidral tal-Assunta li jispikka malli tidħol u diversi siti amministrati minn Heritage Malta bħall-Mużew tal-Arkeoloġija, il-Ħabs lil-Qadim, il-Mużew tal-Istorja Naturali u binja antika ħafna li tilqa' l-Mużew tal-Folklor. L-isforzi biex dan il-post jinżamm fl-aħjar stat possibbli s-sena kollha jgħinu fil-ħidma li għaddejja mill-Gvern biex iċ-Ċittadella tkun inkluża mill-UNESCO fil-lista ta' siti ta' wirt dinji.